張奮翼

张奋翼（1795年12月26日－1867年），字翥南，一字秋涧，甘肃省凉州府镇番县人，道光五年（1825年）乙酉科乡试第二十三名举人，道光二十四年会试中式第二百二十七名贡士，道光二十五年（1845年）乙巳恩科进士。

墓志铭及传

敕授文林郎四川筠连县知县翥南张君墓志铭
君讳奋翼，字翥南，一字秋涧，甘肃镇番县人。镇番北界蒙古，风俗朴悫，士多研经敦品。君于经术更邃密，撷其精腴，用以饬行立事。率真抱璞，孝友根心，居丧哀毁变形，晚年尽产业析给弟侄，其至性如是。道光乙酉举于乡，考官龚文恭公许为经济才，然君言貌朴樕，不自表襮，居稠人广众间，或竟日塞默。论者疑君行絜而材椎，吏治或非所娴，君亦自谓不娴也。阅十年成进士，丁未补殿试，以知县签掣四川。四川俗讹民僄，号称难治，官其土者，率用峭刻立威，且密施钩距，箝黠驭诈，犹多为其下绐卖。君至蜀，历署清溪、奉节，补邻水，调筠连，所至以恩信莅之，民亦竟不能欺。清溪当孔道，民敝于役，君为祛积弊，立科则，事集而民不扰。邑多荒土，居民争占，讼牒纷如，君为申画疆界，均垦定赋，因地导水，涸壤得溉，争者既息，土用沃饶。奉节者，夔府治也，巨族贵游，往往倚势干政。君痛惩之无少贷，豪右敛手奉法。邑大务繁，然事必亲裁，不延幕友，不畜门丁。大府廉知之，以为难。筠连地瘠苦，君自邻水徙此，盖有憸人巧攘，同僚咸愤之。君顾泊然不动念，操执一心，而二邑咸理。滇匪之入蜀也，筠连当其冲要。君缮械练丁，筹守具，悉备。贼距境才数十里，咋舌不敢入，而君竟以劳瘁遘疾，仓猝引去，月余而筠连陷。君闻之大恸，自是遂不复出。同治六年六月，卒于成都寓所，年七十有二。呜呼!海内兵兴垂二十年矣，士之徇微禄投凶烬者踵相接，君于同辈年最长，仕最久，筠连之难濒及其身，而竟得全，岂非天乎?然使君不病，则筠连可不陷，君之造福蜀民者方未艾，此蜀人所为追悼不已也。悲夫！祖考口口，貤赠如君官。考某，号云阁，邑庠生，敕赠文林郎。娶陈氏，继娶何氏，并封孺人。子二：长熙绩，先君卒；次熙谷，四川候补知县。孙二：曰廉，曰让，皆熙绩生。君生平不问财货，宦蜀二十年始终布衣，殁无余资。然性善施济，镇番教谕廖某、四川候补从九品张镇海，并与君有故，其卒也贫无以葬，君皆为倾囊营殡，且醵金归其骨。夔守恩某卒于官，君摄其篆，应得关税万金，推付恩守之母曰：“以此为大夫人甘旨费。”居官稍暇，辄延诸生入署，执经讲授，若塾师然。著《四书起解》、《周礼集字》等书。口年口月，熙谷将以君丧归葬于县口某原茔次，以状泣讣铭。嗟乎!乡先达存者希矣，又权所素敬也，且其学其政皆应铭法。乃为之铭曰：众詹詹而饰，己慺慺而质。匪矫匪激，谲者目之曰直。众翕翕而炎，己湜湜而恬。处膏不沾，墨者骇之曰廉。俗之纷维守之纯，瘠其身以肥其民。今尚有斯人欤?吁嗟乎君。
——王权，《笠云山房诗文集》
同治十二年《筠连县志》张奋翼传
张奋翼，字翥南，甘肃镇番进士，咸丰五年任筠连令，署中惟服役家丁二三人，大小事必亲理，案不留牍，清操凛然，以邑无城池，创修关隘十余座为防乱计，未几，果有滇逆李短鞑等啸聚盐井渡之屯上，众数千人，调团分扎各隘，贼不敢逼，相持数月势益张，令飞禀当道请兵进剿，饬具先事张皇不许，忧形于色，竟以抑郁致疾去官，贼侦其离任，进扎牛皮寨，连陷筠高，围郡城荼毒州县不可屈指，令之去留岂但一邑之安危系之欤。
——同治十二年《筠连县志》
光绪三十年《续修邻水县志》张奋翼传
张奋翼，甘肃镇番县人，道光乙酉举人，甲辰进士，咸丰三年任，以德化民，不动声色，公暇兼掌邻山书院，尝自言曰：“吾半日理民，半日课士，尚是乐事”。越三十年，其子熙谷复任，颇继其志。
——光绪三十年《续修邻水县志》
民国八年《续修镇番县志》张奋翼传
张奋翼，字翥南，性笃挚，博涉载籍，嗜古不倦，登道光乙酉贤书，旋联捷，分发四川，历任清溪、邻水等县事，劳心抚宇，政简刑清，不苟取，不媚上，澹泊终身若书主，然民以廉吏勒石志之，子熙谷仍官蜀南江知县，后升合州知州，卒于官。
——民国八年《续修镇番县志》